Ondersoek vorder nadat motors aan brand gesteek is | Netwerk24
Deur Jackie Kruger 23 Mei 2019 15:23
'n Polisie-ondersoek deur 'n spesiale span nadat vier motors verlede week in Thembalethu in George in die Suid-Kaap aan die brand gesteek is, vorder goed.
'n Motor van die verkeersafdeling in George wat verlede Donderdag in Thembalethu aan die brand gesteek is.
Kapt. Malcolm Pojie, polisiewoordvoerder, sê niemand is nog in hegtenis geneem nie.
"Maar die ondersoek is in 'n gevorderde stadium en ons hoop om binnekort 'n deurbraak te maak."
Die motors – twee van die verkeersdepartement in George en twee private voertuie – is verlede Donderdag in die vroeë oggendure aan die brand gesteek. Een van die private voertuie behoort aan 'n verkeersbeampte.
'n Voorlopige ondersoek het getoon dat die voertuie aan die brand gesteek is nadat verkeersbeamptes aan 'n spesiale optrede teen onpadwaardige taxi's deelgeneem het.
Ekstra polisiebeamptes is in die gebied ontplooi en die situasie word gemonitor.
Volgens Pojie kyk die polisie na beeldmateriaal van kringtelevisiekameras in die gebied waar die motors aan die brand gesteek is.
"Weens die sensitiwiteit van die ondersoek kan die polisie nie die spesifieke ligging van die kameras bekend maak nie," sê hy.
Mense met inligting kan die ondersoekbeampte, sers. Jakobus Maton, by 073 046 8482 bel of die Stop Misdaad-nommer by 086 100 1011.
* Donald Grant, Wes-Kaapse LUR vir vervoer en openbare werke, het verlede Vrydag bekend gemaak dat George as 'n hoërisikogebied vir taxigeweld verklaar word.